Diskussjoni fuq il-letteratura u l-mużika ta' protesta fi żminijiet ta' twegħir politiku b'referenza għall-aktar kontribuzzjonijiet artistiċi riċenti. Din id-diskussjoni se tkun l-ewwel parti minn serata li l-Kunsill Nazzjonali tal-Ktieb qed jiddedika għall-arti tal-protesta. Wara d-diskussjoni se jkun hemm Palk Ħieles, organizzat b'kollaborazzjoni ta' Inizjamed, li fih artisti u kittieba se jeżebixxu l-arti tagħhom, jagħtu performances jew jaqraw minn kitbiethom. Il-pubbliku mistieden jattendi, kemm bħala semmiegħ inkella anki jinkiteb dakinhar u jeżebixxi l-arti tiegħu. Id-diskussjoni se tkun bil-Malti, u l-Palk Ħieles hu miftuħ għal kull lingwa jew arti. Wara l-bosta kontribuzzjonijiet riċenti ta' awturi u artisti lokali, il-Kunsill Nazzjonali tal-Ktieb iddeċieda li jiddedika serata lil-letteratura u l-mużika ta' protesta waqt il-Festival tal-Ktieb fuq il-Kampus 2020. Stedinna numru ta' kittieba u mużiċisti stabbiliti u oħrajn ġodda biex jipparteċipaw f'diskussjoni informali nhar il-Ġimgħa 27 ta' Marzu fil-5pm dwar il-protesta u l-arti, imbagħad wara, fis-6.45pm, ikun hemm Palk Ħieles li fih dawn l-artisti jkunu jistgħu jesprimu l-arti tagħhom. Magħhom ikun hemm Mark Doty, il-poeta Amerikan rebbieħ ta' għadd ta' premji letterarji prestiġjużi fosthom il-Premju T.S. Eliot u l-Premju Nazzjonali tal-Ktieb tal-Istati Uniti, li se jingħaqad mal-bqija biex jaqra minn xogħlijietu. Il-letteratura ta' protesta ngħatat titli varji tul iż-żminijiet. F'waqtiet hija xokkanti, tfittex li tħeġġeġ l-emptaija, jew tkun forma skjetta ta' attiviżmu. Madankollu dawn kollha jfittxu finalment li jagħrfu l-ħtieġa għall-bidla u l-letteratura ta' protesta tilħaq lill-poplu biex twassal il-valuri tagħha bħala gwida, inkella billi toffri lilha nnifisha bħala mera tas-soċjetà. Il-forom varji tal-espressjoni ta' protesta f'Malta fl-aħħar xhur se jkunu diskussi waqt l-avveniment 'L-Arti tal-Protesta', immoderat minn Jean Paul Borg u bil-parteċipazzjoni ta' Immanuel Mifsud, Antoine Cassar, Adrian Grima, Wayne Flask, Nadia Mifsud Mutschler, Mario Vella, Alex Vella Gregory, u Noah Fabri. Il-Palk Ħieles se jerġa' jkun organizzat b'ħidma ma' Inizjamed. Dan l-avveniment se jkun qed iġorr l-istess titlu tad-diskussjoni li tkun seħħet ftit qabel, u huwa miftuħ għal kull min irid jiġi u jeżebixxi l-forma artistika tiegħu, sija qari ta' poeżija, proża jew kant. Il-pubbliku mħeġġeġ jattendi biex jisma' x'għandhom xi jgħidu l-mistiedna msemmija diġà u oħrajn li jinkitbu dak il-ħin. Il-parteċipanti tad-diskussjoni: Il-ħinijiet tal-Festival tal-Ktieb fuq il-Kampus: l-Erbgħa 25 u l-Ħamis 26 mid-9am sal-4pm u l-Ġimgħa 27 ta' Marzu mid-9am sa filgħaxija. Il-Kunsill Nazzjonali tal-Ktieb